Vilniaus universiteto Tarptautinių santykių ir politikos mokslų institutas

Raida

Institutas, įkurtas 1992 m. vasario 7 d., pedagoginę veiklą pradėjo dvejų metų Tarptautinių santykių programa. 1992 m. birželio 8 d. Vilniaus universitetas pasirašė Vyriausiojo Lietuvos Išlaisvinimo Komiteto pareiškimą ir protokolą dėl paramos VU TSPMI kūrimui.
Pagal 1993 m. įkurtą Politikos mokslų bakalauro programą VU TSPMI dabar studijuoja daugiau nei 750 studentų.
1992–2015 metais bakalauro programą baigė 1830 studentai, magistro programas 1072 studentai, apgintos 50 politikos mokslų daktaro disertacijos.

Pastatų istorija

Nuo VU TSPMI įkūrimo 1992 m. iki 2003 m. Instituto namai buvo pastatas, esantis Didlaukio g. 47, Vilniuje.
2000 m. Vilniaus miesto savivaldybė perdavė pastatą Vilniaus universitetui ir 2003 m. vasario mėn. Vokiečių g. 10 pastate įsikūrė Vilniaus universiteto Tarptautinių santykių ir politikos mokslų institutas. Vykdant rekonstrukcijos darbus bei kuriant pastato interjerą buvo atsižvelgta į pastato istoriją: visuose aukštuose palikti autentiški raudono mūro fragmentai, kiemo fligelio patalpose renovuotos freskos, atnaujinti skliautuoti rūsiai.
VU TSPMI pastatas yra įrašytas į Lietuvos Respublikos istorijos ir kultūros paminklų sąrašą.

Ekspertai

Tarp institute dirbančių mokslininkų yra kaip doc. dr. Kęstutis Girnius, prof. dr. Dovilė Jakniūnaitė, prof. dr. Tomas Janeliūnas, doc. dr. Mažvydas Jastramskis, prof. dr. Alvydas Jokubaitis, doc., Alvidas Lukošaitis, prof. dr. Vitalis Nakrošis, prof. dr. Gediminas Vitkus, Lietuvos lyginamosios literatūros asociacijos kolegijos, Europos lyginamųjų literatūros studijų tinklo, Tarptautinės Dostojevskio draugijos narė, prof. dr. Natalija Arlauskaitė, Lietuvos mokslų akademinos narys, VU Senato, VU TSPMI Tarybos narys, žurnalų „Politologija“ ir „Problemos“ redkolegijų narys, profesorius, humanitarinių mokslų habilituotas daktaras, profesorius emeritas Evaldas Nekrašas, Lietuvos socialinių mokslų forumo koordinatorė, Lietuvos jaunųjų mokslininkų sąjungos ir Lietuvos politologų asociacijos narė, žurnalų „Lithuanian Political Science Yearbook“ ir „Politologija“ redakcinės kolegijos narė prof. dr. Ainė Ramonaitė ir daugelis kitų. Nuo 2013–2016 m. Instituto bakalauro programos pirmakursiams taip pat dėstė Lietuvos banko valdybos pirmininko pavaduotoja, 2009–2013 m. ėjusi Lietuvos finansų ministrės pareigas, buvusi VU Tarybos pirmininkė Ingrida Šimonytė.

Tarptautinis bendradarbiavimas ir viešoji politika

Institutas dalyvauja įvairiuose tarptautiniuose projektuose ir programose, bendradarbiauja su tarptautinėmis organizacijomis ir fondais, yra daugelio tarptautinių akademinių organizacijų bei akademinių institucijų tinklų narys, yra pasirašęs bendradarbiavimo sutartis su įvairiais užsienio valstybių universitetais.
Institutas aktyviai dalyvauja viešojoje politikoje. Bendradarbiaudamas su Lietuvos valstybinėmis institucijomis bei nevyriausybinėmis organizacijomis. VU TSPMI organizuoja mokymus bei kvalifikacijos kėlimo kursus, teikia ekspertizes valstybinėms institucijoms, inicijuoja nevyriausybinių organizacijų kūrimąsi, skatina politinės kultūros ir pilietinės visuomenės šalyje formavimąsi , formuoja viešosios politikos nuomonę šalies vidaus ir užsienio politikos klausimais.

VU TSPMI studentų korporacija „RePublica"

Korporacija „RePublica“ yra savarankiška, nepolitinė, visuomeninė organizacija. „RePublica“ jungia esamus ir buvusius VU TSPMI studentus. Įkurta 2001 m. rugsėjo 2 d. Vilniuje vykusioje Steigiamojoje Sueigoje. 23 buvę ir esantys TSPMI studentai pasirašė Korporacijos steigimo deklaraciją, priėmė jos Įstatus. Korporacijos spalvomis buvo patvirtintos auksinė, juoda, raudona, o šūkiu – Ištikimybė! Mokslas! Kilnumas! Pagrindiniai Korporacijos tikslai yra puoselėti VU TSPMI bendruomenę ir palaikyti ryšius tarp buvusių ir esamų studentų, taip pat telkti instituto studentus demokratinei, teisinei, pilietinei visuomenei Lietuvoje kurti. Korporaciją sudaro juniorai, senjorai ir filisteriai.
Korporacija švenčia valstybines šventes, Instituto gimtadienį bei Politologų dienas.  „RePublica” taip pat leidžia teminį laikraštį „Post Scriptum“, organizuoja įvairias konferencijas, seminarus, susitikimus ir viešuosius renginius.

Laikraštis „Post Scriptum“

„Post Scriptum“ – teminis, nekomercinis, nepriklausomas, nemokamai platinamas VU TSPMI studentų laikraštis, nuo 2002 m. du kartus per metus leidžiamas korporacijos „RePublica“. Jame mėginama giliau pažvelgti į aktualius visuomeninius reiškinius, siekiama analitiškai vertinti įvairius socialinius procesus, ieškoma sąlyčio taškų tarp skirtingų akademinių disciplinų formuojamo požiūrio į pamatines valstybės, pilietinės visuomenės, religijos, meno sąveikos problemas, pateikiami įvairūs svarbiausių politinio pasaulio įvykių vertinimai bei netikėtos jų interpretacijos.

VU TSPMI Studentų mokslinė draugija

VU TSPMI Studentų mokslinė draugija (VU TSPMI SMD) buvo įkurta 2003 m. balandžio 2 d. Ši akademinė organizacija vienija VU TSPMI studentus, besidominčius moksline veikla. Draugija kasmet leidžia geriausių rašto darbų almanachą bei rengia studentų atliktų tyrimų pristatymus, organizuoja mokslines konferencijas, viešas paskaitas, susitikimus, diskusijas su dėstytojais, mokslininkais ir žymiais visuomenės veikėjais, rūpinasi studentų mokslinių įgūdžių formavimu bei kritinio mąstymo ugdymu, rengia savišvietos seminarus įvairiomis studentus dominančiomis temomis.

VU SA TSPMI

Tarptautinių santykių ir politikos mokslų institute (VU SA TSPMI) yra vienas iš 16 Vilniaus universiteto Studentų atstovybės (VU SA) struktūrinių padalinių. Nors VU SA TSPMI padalinys yra vienas jauniausių Vilniaus universitete – įkurtas 2003 m. balandžio 3 d. – jis sparčiai auga ir tobulėja. VU SA TSPMI tikslas – atstovauti VU TSPMI studentams tiek VU TSPMI, tiek VU struktūrose, ginti jų interesus, atsakyti į jiems rūpimus klausimus bei suteikti visokeriopą pagalbą. Atstovaujami studentų interesai bei nuomonė VU TSPMI ir VU struktūrose; ginamos studentų teisės ir primenamos, o jei reikia, ir padedamos atlikti, pareigos; prisidedama prie studijų proceso tobulinimo; siekiama studentų socialinės gerovės ir rūpinamasi jų komfortabilia aplinka; skleidžiama studentams rūpimą informaciją; konsultuojama visais iškilusiais klausimais; rūpinamasi pirmakursiais, vykdoma kuratorių programą; organizuojamas turiningas Instituto bendruomenės laisvalaikis; skatinama aktyvi, kūrybinga, draugiška ir vieninga Instituto studentija; sprendžiamos kitos studentų problemos.

Alumni

Alumnai – neatsiejama Instituto bendruomenės dalis. Iki 2013 m. TSPMI baigė 1598 bakalauro bei 941 magistro programų studentas.
VU TSPMI yra baigę tokie žmonės kaip pulkininkas, Lietuvos karo akademijos viršininkas Gintaras Bagdonas, Lietuvos nepaprastoji ir įgaliotoji ambasadorė Ispanijoje Audra Plepytė, Lietuvos nepaprastasis ir įgaliotasis ambasadorius JAV ir Meksikai dr. Žygimantas Pavilionis, atstovas spaudai Lietuvos nuolatinėje atstovybėje ES, žurnalistas, Lietuvos politologų asociacijos narys, Lyginamosios politikos programos absolventas Vykintas Pugačiauskas, Europos Komisijos nario Algirdo Šemetos biuro vadovas Kęstutis Sadauskas, buvęs Lietuvos Respublkos Seimo pirmininkės Irenos Degutienės patarėjas, VU TSPMI absolventas ir buvęs dėstytojas, dabartinis Lietuvos Respublikos Seimo narys Laurynas Kasčiūnas ir daugelis kitų.
2015 m. buvo įsteigta VU TSPMI Alumni draugija. VU TSPMI Alumni draugijos vienas svarbiausių tikslų – mentorystė. Bus siekiama padėti besimokantiems deramai pasirengti dirbti pagal profesiją ir jau karjeros pradžioje veiksmingai taikyti įgytas žinias bei įgūdžius. Steigiamojo susirinkimo metu buvo išrinktas draugijos pirmininkas, kuriuo tapo VU TSPMI alumnas, ekonomistas Giedrius Dusevičius.